Rím 1. augusta (TASR) - Hladina Gardského jazera v Taliansku poklesla od polovice júna o 40 centimetrov. Vysychanie obľúbeného objektu dovolenkárov nielen z Apeninského polostrova, ale aj zahraničia, je dôsledkom pretrvávajúcich horúčav a sucha v krajine.
Ako informuje rímsky denník La Repubblica v dnešnom vydaní, aktuálne klesá hladina jazera denne o ďalší centimeter. V júli tam podľa znalcov pomerov ešte nikdy nebol tak nízky vodný stav. Situácia si vynútila už pozastavenie plavieb vznášadiel.
K zmene by mohli dopomôcť výdatné zrážky, ktoré však podľa meteorológov nie sú na obzore.
Nie je preto vylúčené, že po 10. auguste sa po jazere nebudú môcť plaviť ani iné lode.
Navyše sa v pobrežných vodách jazera množia riasy, ktoré pod horúcim slnkom práchnivejú.
Najväčšie jazero Talianskej republiky má rozlohu takmer 370 kilometrov štvorcových a rozkladá sa medzi Alpami a Pádskou nížinou.
Aktivisti ochranárskych organizácií upozorňujú však aj na negatívny vývoj v súvislosti s ďalšími jazerami krajiny. Tak napríklad Lago Maggiore obsahuje o 60 miliónov kubických metrov vody menej ako vlani.